Implats maak wins; bekommerd oor Eskom, staking | Netwerk24
Deur Elvira Wood 28 Februarie 2019 09:23
Van 'n verlies na 'n enorme wins.
Impala Platinum (Implats) het Donderdag beduidend beter syfers bekend gemaak vir die halfjaar tot einde Desember 2018 as vir dieselfde helfte van 2017.
Een van Implats se skagte buite Rustenburg. Foto: Bloomberg
"Wat 'n verskil kan 'n jaar nie maak nie," som Nico Muller, uitvoerende hoof, die ommeswaai in sy resultatevoorlegging op.
Die maatskappy het 'n wesensverdienste van R2,23 miljard gemaak teenoor die verlies van R150 miljoen 'n jaar tevore.
Hy het boonop sy skuldlas, wat voorheen R5,33 miljard was aan die einde van Junie 2018, nou tot R976 miljoen verminder.
Die twee groot redes vir dié ommeswaai was 'n 19,2% styging in verkoopsvolumes van platinum en 31,3% van palladium in die ses maande teenoor die ooreenstemmende tydperk in 2018.
Muller verduidelik in 2017 is verkope gekniehalter weens onderhoud by sy een smelter. Die maatskappy het weens dié projek platinum en palladium in voorraad gehad. Hy kon van dié voorraad in 2018 verkoop.
Die mandjieprys van platinumgroepmetale, wat gedurende die halfjaar 16% hoër was teen R30 118 per fynons teenoor die ooreenstemmende halfjaar, het ook 'n groot bydrae gelewer om Implats se inkomste met R6,2 miljard tot R23,52 miljard te laat styg.
Hier is Implats sy belangrikste syfers vir die halfjaar tot einde Desember 2018 teenoor 'n jaar tevore:
Inkomste styg met 36,1% tot R23,52 miljard.
Netto wins van R3,23 miljard teenoor netto wins van R556 miljoen.
Wesensverdienste van R2,23 miljard teenoor die verlies van R150 miljoen.
Wesensverdienste per aandeel van R3,10 teenoor 'n wesensverlies van 21c.
Ongeag die beduidend beter syfers, beplan Implats om steeds met sy herstrukturering voort te gaan.
Implats het vroeg in Augustus 2018 aangekondig dat hy sy bedrywighede in Rustenburg drasties gaan herstruktureer.
Implats sê hy het teen einde Januarie 2018 sy arbeidsmag by sy Rustenburg-bedrywighede reeds met 1 500 werkers verminder. Hiervan is 110 mense afgelê, terwyl die res pakkette aanvaar het.
Die maatskappy is ook besig om sy Skag 1 te verkoop en hoop om dié proses teen Junie 2019 af te handel.
Buiten dat Implats sy finansies verbeter het, het hy ook veiligheid by sy myne drasties verbeter.
"In 2016 was ons die swakste platinumprodusent wat betref veiligheid en in 2017 die tweede swakste, maar in 2018 het ons die beste gevaar," sê Muller.
Een werknemer is in die ses maande aan diens dood.
As die vakbond Amcu voortgaan met sy staking by alle platinummyne in solidariteit met sy lede wat by Sibanye-Stillwater werk, sal dit 'n enorme invloed op Implats se bedrywighede in Rustenburg hê.
"Dit gaan ons sowat R3 miljoen in inkomste per dag kos as dié staking voortgaan," sê Muller.
Die maatskappy het bevestig dat hulle 'n aansoek by die arbeidshof ingedien het om 'n interdik teen die staking te bekom. Dit is Woensdag 27 Februarie aangehoor, maar uitspraak is voorbehou.
"Ons praat met Amcu. Ek wil nie bespiegel oor óf die staking gaan voortgaan óf nie, maar ons onderhandel," sê Muller.
"Ons hou die situasie by Eskom dop," sê Muller.
Hy sê tot voor die beurtkrag wat vroeër die jaar landwyd toegepas is, het hulle nie enige beduidende probleme gehad wat krag betref nie.
Muller sê wat hulle egter meer bekommerd maak as die beskikbaarheid van krag, is wat die nuwe tarief gaan wees.
Die Nasionale Energiereguleerder van Suid-Afrika (Nersa) maak op 7 Maart sy besluit op Eskom se tariefaansoek bekend.
Muller waarsku na gelang van wat tariewe in die toekoms beloop, kan dit daartoe lei dat méér skagte gesluit sal moet word.
"Ons het nie onafhanklike kragbronne vir ons myne nie, ons is afhanklik van Eskom vir al ons krag," sê hy.